text: Kørte galt efter smykkekup
  01 marts 2011 kl. 10.06
  To mænd stak af, da de kørte galt efter et smykkekup i Gothersgade i Fredericia ved fire-tiden tirsdag morgen. Det lykkedes dem at forsvinde efter uheldet.
  Bilen, som blev brugt til indbruddet hos smykkeforretnigen Romance i Gothersgade, er stjålet ved et stort villaindbrud i Middelfart for 10 dage siden. Ved indbruddet blev der stjålet designermøbler for et stort beløb - og to biler.
  
  Flise gennem ruden
  Den ene blev fundet 23. februar i Harndrup Skov på Fyn. Den anden var i Fredericia i nat. 
  Smykketyvene kastede en flise gennem ruden til butikken. Det lykkedes dem at fiske et ukendt antal smyukker og ure ud af hullet i butiksruden. 
  På Holstensvej ved Strandvejen mistede tyvene herredømmet over den stjålne flugtbil. To personer løb fra stedet.
  - Vi er gået igang med at sikre spor fra bilen, siger vicepolitiinspektør Bo Fischer til TV SYD.
  